次韻王得之禮部夜直有作
作者：李彌遜
朝代：宋

paragraphs: 緱仙勇於詩，若醉得全者。
百川供微吟，不復事杯斚。
五車載胸中，萬卷生筆下。
一一成丹青，遇物輒圖寫。
昨朝紫宸班，裳珮雜魚雅。
捷書來九天，爲遣雨師灑。
公時青綾臥，逸思動秋野。
霜風助凄清，露月供容冶。
坐令續貂人，得語若乖寡。
猶如策疲駑，倒步逐風馬。
未施歷塊功，相望倚天社。